**Skitur mot Rondane**

Skituren over Ringebufjella og inn i Rondane er en praktfull rute med mye utsikt og lettgått terreng.

Vi trekkes sakte, men sikkert mot Rondane. Over Ringebufjellene besøker vi flere av selvbetjeningshyttene til DNT. Siste to netter unner vi oss full service på idylliske Bjørnhollia Turisthytte.

På denne turen følger vi deler av "SAGA", som er DNT Oslo og Omegns langrute fra Lillehammer til Snøhetta.

**Program**

**Dag 1: Måsåplassen (840 moh)- Jammerdalsbu (1 130 moh, selvbetj.), ca 7 km/2 t**  
Oppmøte på Ringebu stasjon og videre med buss/taxi til Måsåplassen fjellstue. På ski gjennom fin bjørkeskog før vi kommer over tregrensen og videre til Jammerdalsbu. Ta med god matpakke til denne dagen!.

**Dag 2: Jammerdalsbu - Veslefjellbua (1 100 moh, selvbetj.), ca 18km/5-6t**  
Nå beveger vi oss inn på Venabygdsfjellet, over frosne myrer og tjern til Veslefjellbua - erstatningshytte for Gråhøgdbu. Dere blir av de første som får overnatte på denne flotte, nye selvbetjeningshytta.

**Dag 3: Veslefjellbua - Eldåbu (1 005 moh, selvbetj.), ca 18km/6-7t**  
Vi tar skia fatt i retning Spidsbergseter, før kvistinga tar oss nordover og etterhvert ankommer Eldåbu. Eldåbu ligger nydelig plassert i bjørkebeltet, med flott utsikt i alle retninger.

**Dag 4: Eldåbu -Bjørnhollia (895 moh), ca 16 km/ca 5-6 t**  
Å nå starter vi virkelig på etappen som bringer oss rett inn mot de høye tinder. Turen i dag går i ukvistet trasè, og våre turledere leder dere trygt fram. Bjørnhollia ligger vakker til med mulighet til topp- og dalturer flere veier. Gled dere til full service på denne tradisjonsrike hytta.

**Dag 5: Opphold Bjørnhollia**  
Det er alltid godt å bo en ekstra natt på Bjørnhollia. Vi blir bedre kjent med vertskapet og kanskje får vi høre gode historier fra gamle dager. Turlederne tar deltakerne med på en hyggelig tur inn i Langglupdalen. Siste kveld tilbringes i den koselige peisestua på hytta.

**Dag 6: Bjørnhollia-Nesset, ca 7 km/2 t,  hjemreise**   
Vi får en slak og fin skitur til  Nesset hvor vi blir hentet av ekstrabuss. Buss til Atna stasjon hvor vi avslutter turen

Med forbehold om endringer i program og rute.

Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.

[SAGA er langruta fra Lillehammer til Dovre](https://saga.dnt.no/?_ga=2.199903726.1587007571.1569823410-178846397.1568365236).

[**Gradering av turen**](https://www.dntoslo.no/graderingfellesturer/)**: lengde rød/terreng blå**  
Vinterfjellet er vakkert, men lunefullt. Selv den enkleste skitur kan bli **svært krevende med utfordrende skiføre og mye vær**. Med riktig og godt utstyr er det oftest disse turene man husker best og som gir godt samhold og gode historier. I fjellet går man utenom preparerte løyper og må være forberedt på å tråkke spor selv. Pakk sekken riktig og smart.